Natüürli hätter drum au gwüsst, as mä di glarnerisch «Alpenwirtschaft» vor allem drum betriibt, zum «den als Schabzieger bekannten Kräuterkäse» under d Lüüt z bringe. Und äm wichtigschte bi dr Induschtrii sig «die Handdruckerei, welche türk. Turbane und Schleier liefert». Gsamthaft gsee gäbs driienüünzg Fabrigge, «darunter 87 mit Motoren» - und eerscht nuch sibe Braueriie mit sächsezwänzgtuusignüünhundertdriissg Heggtoliter Pier pro Jahr. «Dank dem Gewerbefleiss  und der Rührigkeit der Bewohner ist an die Stelle früherer Armut allgemeiner Wohlstand getreten», hätt dä uf all Fäll (Siite tuusigundeis) di gfreut Schlussfolgerig gheisse.